Η ανάπτυξη του λόγου παιδιών με μεγάλου βαθμού βαρηκοΐα που χρησιμοποιούν κοχλιακό εμφύτευμα σε σύγκριση με παιδιά που χρησιμοποιούν ακουστικά βαρηκοΐας
Authors: Σταγιόπουλος Πέτρος 
Published: August 2021

Η τεράστια εξέλιξη που επιτελείται στο χώρο της Ιατρικής και της Τεχνολογίας μας παρέχει δύο επαναστατικά επιτεύγματα, τα ψηφιακά ακουστικά βαρηκοΐας και τα κοχλιακά εμφυτεύματα, τα οποία συνέχεια εξελίσσονται και βελτιώνονται και έχουν αλλάξει ριζικά την εκπαίδευση των βαρήκοων - κωφών παιδιών, ανοίγοντας νέες προοπτικές για την ισότιμη ένταξή τους μέσα στην τυπική εκπαίδευση και προσφέροντας δυνατότητες ώστε να παρακολουθήσουν και να συμμετάσχουν στην εκπαιδευτική διαδικασία, χωρίς η ακουστική τους ανεπάρκειας να αποτελεί εμπόδιο.Βασική προϋπόθεση για την ουσιαστική συμμετοχή των βαρήκοων - κωφών παιδιών στην τυπική εκπαίδευση αποτελεί η ανάπτυξη του προφορικού και του γραπτού λόγου, που θα συμβάλει στην κατάκτηση της ακαδημαϊκής γλωσσικής ικανότητας δίνοντάς τους τη δυνατότητα για επιτυχή ανταπόκριση στο αναλυτικό πρόγραμμα της τάξης τους.Για να διερευνηθεί η ανάπτυξη του λόγου των παιδιών με μεγάλου βαθμού βαρηκοΐα που χρησιμοποιούν κοχλιακό εμφύτευμα και να συγκριθεί με παιδιά που χρησιμοποιούν ακουστικά βαρηκοΐας, χορηγήθηκαν δύο σταθμισμένα κριτήρια αξιολόγησης, το Ψυχομετρικό Κριτήριο Μαθησιακής Επάρκειας (Detroit Τεστ) και το Ψυχομετρικό Κριτήριο Γλωσσικής Επάρκειας (Λ-α-Τ-ω), καθώς και το δομικό μοντέλο ανάλυσης λόγου του Applebee.Δείγμα της έρευνας αποτέλεσαν 140 παιδιά με μεγάλου και πολύ μεγάλου βαθμού βαρηκοΐα, που παρακολουθούσαν προγράμματα της γενικής εκπαίδευσης και χρησιμοποιούσαν τον προφορικό λόγο για να επικοινωνήσουν. Από αυτά τα παιδιά, τα 68 χρησιμοποιούσαν κοχλιακό εμφύτευμα και 72 χρησιμοποιούσαν ακουστικά βαρηκοΐας. Από τα 68 παιδιά που χρησιμοποιούσαν κοχλιακό εμφύτευμα, τα 35 αρχικά χρησιμοποίησαν για ένα διάστημα ακουστικά βαρηκοΐας και στη συνέχεια κοχλιακό εμφύτευμα, ενώ τα 33 εξ αρχής χρησιμοποιούσαν κοχλιακό εμφύτευμα.Η επεξεργασία των δεδομένων ανέδειξε ότι, ενώ η ομάδα των βαρήκοων - κωφών παιδιών που χρησιμοποιούσαν κοχλιακό εμφύτευμα και η ομάδα των παιδιών που χρησιμοποιούσαν ακουστικά βαρηκοΐας ήταν ισοδύναμες ως προς τη γνωστική και μαθησιακή τους επάρκεια, τα παιδιά που χρησιμοποιούσαν κοχλιακό εμφύτευμα είχαν καλύτερη γλωσσική ανάπτυξη στα τρία γλωσσικά συστήματα (προσληπτικό - οργανωτικό - εκφραστικό) και στα τρία γλωσσικά στοιχεία (φωνολογικό - σημασιολογικό - μορφοσυντακτικό, έναντι των παιδιών που χρησιμοποιούσαν ακουστικά βαρηκοΐας.Τα βαρήκοα - κωφά παιδιά που χρησιμοποιούσαν κοχλιακό εμφύτευμα είχαν καλύτερη επίδοση από τα παιδιά που χρησιμοποιούσαν ακουστικά βαρηκοΐας στην παραγωγή και οργάνωση του γραπτού αφηγηματικού λόγου, σύμφωνα με το δομικό μοντέλο του Applebee.Τόσο η μαθησιακή επάρκεια, όσο και η γλωσσική ανάπτυξη των βαρήκοων - κωφών παιδιών, βάσει του χρονικού διαστήματος χρήσης των ακουστικών βαρηκοΐας ή/και του κοχλιακού εμφυτεύματος, ήταν καλύτερη σε σχέση με τη χρονολογική τους ηλικία, σε όλους τους τομείς της γνωστικής και γλωσσικής τους ανάπτυξης.Ενώ οι ομάδες των βαρήκοων - κωφών παιδιών που χρησιμοποιούσαν εξ αρχής κοχλιακό εμφύτευμα, των παιδιών που χρησιμοποίησαν για ένα διάστημα ακουστικά βαρηκοΐας και στη συνέχεια κοχλιακό εμφύτευμα και των παιδιών που χρησιμοποιούσαν ακουστικά βαρηκοΐας ήταν ισοδύναμες ως προς τη γνωστική και μαθησιακή τους επάρκεια, φάνηκε ότι τα παιδιά με κοχλιακό εμφύτευμα εξ αρχής είχαν καλύτερη γλωσσική ανάπτυξη. Επιπλέον, σε σχέση με την ηλικία κατά την εμφύτευση, τα παιδιά με κοχλιακό εμφύτευμα εξ αρχής είχαν καλύτερη γλωσσική ανάπτυξη, έναντι των άλλων ομάδων.Η γλωσσική ανάπτυξη των βαρήκοων - κωφών παιδιών που χρησιμοποιούσαν εξ αρχής κοχλιακό εμφύτευμα ήταν καλύτερη, τόσο σε σχέση με τη χρονολογική τους ηλικία, όσο και σε σχέση με το χρονικό διάστημα χρήσης, έναντι των άλλων παιδιών.